發潤州
作者：米芾
朝代：宋

paragraphs: 氣就蛇須角，暌通豕負塗。
解衣同俗裸，酌水合狂夫。
探社新銘禹，經韶舊弔虞。
據鞍休示壯，寡要悔爲儒。
爲弔忠遊楚，因崇讓過虞。
要離葬終近，嚴子釣行須。
御晏妻知辱，歆膺客自愚。
誠修日難掩，醯在蚋還趨。
和寡方聲越，知稀覺道腴。
命齊都將相，義拙落江湖。
南夢應隨雁，西風却背鱸。
弓旌今正歇，多少定同鳬。